Duluth

**Duluth** on noin 87 000 asukkaan satamakaupunki, Yläjärven rannalla Minnesotan osavaltiossa, Yhdysvalloissa. Se on St. Louisin piirikunnan pääkaupunki ja yksi Minnesotan suurimmista kaupungeista.

## Maantiede
Duluth sijaitsee Yläjärven länsipäässä St. Louis-joen suulla vastapäätä Wisconsinin osavaltioon kuuluvaa Superioria. Kaupungeilla on yhteinen satama ja ne muodostavat metropolialueen. 

Satamaa suojaa luonnollinen 14 km pitkä aallonmurrtaja, joka on jääkauden jälkeen muodostunut harju. Sen poikki on kaivettu 90 m pitkää kanava, jonka yli kulkee nostosilta.

Satamasta maasto nousee nopeasti 180 metrin korkeuteen.

Yhdysvaltain väestönlaskennan mukaan kaupungin kokonaispinta-ala on 226,2&nbsp;km². Duluth on pinta-alaltaan Minnesotan toiseksi suurin Hibbingin jälkeen. Kaupungin pinta-alasta 77,89 % (176,1&nbsp;km²) on maata, ja 22,11 % (50,0&nbsp;km²) vettä.

Duluthin talvet ovat kylmiä, ja kesät lämpimiä.  Talvisin lämpötilat voivat olla lähes –18 °C tai kylmempiä jopa viikkojen ajan. Yleensä ensilumi sataa loka-marraskuussa, ja lumi sulaa huhtikuussa. Kesät ovat melko lämpimiä, päivälämpötilat ovat keskimäärin 20–30 °C. Kesäisin Yläjärvi viilentää alueen ilmastoa verrattuna ympäröivään sisämaa-alueeseen. Kaupungin sisäisiä lämpötilaeroja lisäävät maaston korkeuserot.

## Historia
### Alueen varhainen historia
Ennen eurooppalaisia aluetta asuttivat oceti sakowinit ja ojibwat. Alueella kävi ranskalaisia tutkimusmatkailijoita 1600-luvun puolivälistä alkaen. Heidän joukossaan oli Daniel Greysolon, sieur DuLhut (tai Du Luth), joka tuli vuonna 1679 perustamaan turkiskauppareittejä ja jonka mukaan Duluth myöhemmin nimettiin.

St. Louis -joen varrella sijaitseva Fond du Lacin turkiskauppapaikka oli aktiivinen 1800-luvun puoliväliin asti, ja sitä hallitsivat peräkkäin Hudson’s Bay Company, North West Company ja American Fur Company. Vuonna 1852 saapui ensimmäinen uudisasukas, George P. Stuntz. Kupariesiintymiä etsivät uudisasukkaat saapuivat seuraavana vuonna, ja Duluth perustettiin vuonna 1856. Liikenneyhteydet paranivat, kun Lake Superior & Mississippi Railroad -yhtiö veti rautatien Duluthiin asti, ja järven luonnonsatamaa parannettiin kaivamalla sinne kanava. Kaupungin läpi kulki lähiseudun vehnää ja puutavaraa, ja lähiseudulle perustettiin rautakaivoksia. Kehitys johti kaupungin vaurastumiseen 1870-luvulta alkaen.

### 1900-luku

Talouskasvu jatkui 1900-luvun alussa. Vuosien 1900 ja 1920 välillä Duluthin väkiluku lähes kaksinkertaistui 100&nbsp;000 asukkaaseen. Noin kolmannes heistä oli ulkomailla syntyneitä; skandinaavit, puolalaiset, italialaiset, suomalaiset, slaavit, saksalaiset, venäläiset ja muut eurooppalaiset saapuivat Duluthiin etsimään työtä tehtaista, telakoista ja rautateiltä. Monet näistä maahanmuuttajista asettuivat Länsi-Duluthiin, työväenluokan kaupunginosaan. United States Steel Corporation rekrytoi aktiivisesti mustia työntekijöitä eteläisistä osavaltioista, ja vuoteen 1920 mennessä merkittävä osa kaupungin mustista työskenteli U.S. Steelin tehtaalla. Lisäksi heitä oli kantajina, tarjoilijoina, siivoojina ja muiden tehtaiden työntekijöinä.

Kesäkuussa 1920 väkijoukko hakkasi hengiltä kolme afroamerikkalaista miestä, joita oli syytetty valkoisen tytön raiskauksesta. Rasismi oli tuohon aikaan yleistä koko Yhdysvalloissa. Duluthin tapahtumat järkyttivät monia, mutta lynkkaus ei ollut pohjoisessa mitenkään uusi ilmiö. Vuosien 1889 ja 1918 välillä pohjoisissa osavaltioissa lynkattiin ainakin 219 ihmistä. Minnesotan historiassa on ollut ainakin kaksikymmentä lynkkauskuolemaa. Tästä luvusta ainoat mustat uhrit olivat nämä kolme miestä, jotka tapettiin Duluthissa 15. kesäkuuta 1920. 

1970-luvulla monet Duluthin keskeisistä teollisuusyrityksistä, kuten US Steel Plants sulkivat ovensa ja työttömyys kasvoi. Seuraavina vuosikymmeninä talous kuitenkin elpyi, ja vanhoja teollisuustiloja muutettiin konferenssien ja muun matkailun käyttöön. Satama on edelleen vilkas säännöllisten vilja-, kivihiili- ja takoniittikuljetusten vuoksi.

## Politiikka

Vuoden 2024 presidentinvaalissa Kamala Harris ja Tim Waltz saivat hiukan yli 50% duluthilaisten   äänistä, Donald Trump ja JD Vance noin 47%. Senaattoriehdokkaista eniten ääniä sai demokraattien DFL:n  Amy Klobuchar. 

Kaupungin valtapuolue Democratic-Farmer-Labour (eli DFL) on ainoastaan Minnesotassa toimiva poliittinen puolue, joka on valtakunnallisesti osa demokraattista puoluetta. Sekä vuonna 2023 valittu pormestari Roger Reinert että ennen häntä kaksi kautta palvellut Emily Larson ovat olleet DFL:n tukemia ehdokkaita. Pormestarinvaali on virallisesti henkilö– ei puoluevaali.

## Talous
Duluth on taloudellinen keskipiste alueella, joka kattaa lähes koko Koillis-Minnesotan, Luoteis-Wisconsinin, ja itäisen Michiganin niemimaan. Duluth on alueensa suurin hiilen, maataloustuotteiden, teräksen, kalkkikiven, ja sementin vientialue. Viime vuosina tuuliturbiiniosien kuljetuksen kasvu on ollut voimakasta, kuljetukset vievät niitä Eurooppaan ja Pohjois-Dakotaan, ja niistä myös takaisin Duluthiin.

Duluthin satama on perustettu rautamalmin ja viljan kuljettamiseksi Minnesotasta maailmalle.

Duluth on suosittu pysähdyspaikka turisteille, jotka ovat matkalla pohjoiseen Valtatie 61:n kautta tai kalastusreissuille ja erämaavaelluksille Minnesotan pohjoisosiin, mm. Superior National Forestille, ja Boundary Waters-erämaahan.

## Väestö

Vuonna 2020 Duluthissa oli 86&nbsp;697 asukasta, metropolialueella 280&nbsp;719.

Duluthin väkimäärä on pysynyt pitkään tasaisena;  vuoden 2000 väestönlaskennassa kaupungissa asui 86 918 ihmistä

Vuoden 2010 väestönlaskennassa Dulluthin asukkaista 90,4% oli valkoihoisia, 2,5% intiaaneja, 2,3% mustaihoisia, 1,5% aasialaisia ja 1,5% latinoita.

Kaupunkiin muutti 1900-luvun alussa paljon suomalaisia, joilla on oma yhteisönsä. Suomenkielinen väesstönosa on ikääntymässä ja kielen käyttö hiipumassa, kun jälkeläiset ovat amerikkalaistuneet.

## Palvelut
### Energia
Duluth saa sähkövoimansa Minnesota Power-yhtiöltä, jonka omistaa ALLETE Corporation. Minnesota Power tuottaa energiaa ympäri Pohjois-Minnesotan, sekä sähköntuotantotehtaalla Pohjois-Dakotassa. Jälkimmäinen kuljettaa energiaa MP-systeemiin Square Butte HVDC-linjoilla, joka päättyy Duluthin lähettyvillä. Minnesota Power pääosin käyttää läntistä hiiltä energiantuotantoon, mutta sillä on myös useita pieniä vesivoimaloita, suurin niistä on Thomson Hydroelectric Dam (Thomsonin vesivoimapato), joka sijaitsee etelään Duluthista.

### Koulutus

Duluthissa sijaitsee seuraavat korkeakoulut ja lukiot: the University of Minnesota Duluth (UMD), The College of St. Scholastica, Lake Superior College, Duluth Business University ja Cosmetology Careers Unlimited. The UMD campus sisältää lääketiereen koulun. The University of Wisconsin - Superior and Wisconsin Indianhead Technical Collere sijaitsevat läheisessä Superiorin kaupungissa, Wisconsinin osavaltiossa. Suurinta osaa julkisista kouluista ylläpitää Duluth Public Schools. Duluthin alueella on myös useita itsenäisiä julkisia kouluja.

## Kulttuuri

Kaupunki tarjoaa useita eri taiteeseen liittyviä mahdollisuuksia. Kaupungin museoita ovat mm. the Duluth Art Institute, the Tweed Museum of Art, ja useita pienempiä taidegallerioita ympäri kaupunkia. Duluthilla ja Superiorin kaupungilla on yhteisomistuksessa oleva sinfoniaorkesteri, the Duluth Superior Symphony Orchestra. Kesäisin järjestetään usein ilmaisia konsertteja Chester Parkissa, jossa paikalliset muusikot soittavat väkijoukoille, ja Bayfront Blues Festival järjestetään elokuun alussa. Vuoden 2004 alussa Duluthissa järjestettiin Gar Pride -paraati. Kaupungissa juhlitaan Homegrown Music Festivalia joka maaliskuun ensimmäisellä viikolla. Vuonna 1998 aloitetussa vuosittaisessa festivaalissa soittaa yli 130 paikallista artistia ympäri kaupunkia.

Toinen musiikkifestivaali on "Junior Achievement High School ROCKS - Battle of the Bands", jossa soittaa koululaisten omia bändejä Keski-Minnesotasta Kanadan rajalle, ja Pohjois-Wisconsinista. Tapahtuma pidetään huhtikuun puolivälissä. Myös Koillis-Minnesotan kirjapalkinnot myönnetään Duluthissa.

Duluth tunnetaan myös Bob Dylanin synnyinkaupunkina.

### Media
Paikalliset sanomalehdet ovat kuukausittain ilmestyvä BusinessNorth, the Duluth News Tribune, the duluth Budgeteer News, ja ilmaislehti The Reader Weekly, Transistor, ja The Zenith. Tietyillä alueilla ilmestyvät Cabin Life, Lake Superior Magazine, ja New Moon Magazine.

### Uskonto

* Heritage Baptist Church
* Roman Catholic Diocese of Duluth
* Islamic Community of Twin Ports, Duluth
* Temple Israel - Union for Reform Judaism
* Duluth Bible Church
* First Lutheran Church
* Rock Hill Community Church
* Lakeview Covenant Church
* St. George Serbian Orthodox Church
* Pilgrim Congregational Church (UCC)
* Lakeside Baptist Church (General)
* Unitarian Universalist Congregation of Duluth

### Ystävyyskaupungit
Duluthilla on neljä ystävyyskaupunkia, jotka on päättänyt Sister Cities International.

* Petroskoi, Venäjä
* Växjö, Ruotsi
* Isumi, Japani
* Thunder Bay, Ontario, Kanada

## Lähteet
* http://www.duluth.com/ 

### Viitteet